জয়ললিতার বিপুল ধনরাশি ফিরল তামিলনাড়ু সরকারের ঘরে

চেন্নাই: তামিলনাড়ু সরকারের (Tamilnadu Government) ঘরে ফিরল রাজ্যের প্রাক্তন মুখ্যমন্ত্রী জয়ললিতার (Jayalalithaa) স্থাবর ও অস্থাবর সম্পত্তির বিপুল ভাণ্ডার (Huge Wealth) । এই বিপুল সম্পত্তির মধ্যে রয়েছে কয়েক কেজি সোনা, রুপোর গহনা। ২০১৪ সালে তামিলনাড়ুর প্রাক্তন মুখ্যমন্ত্রীর জয়ললিতার বিরুদ্ধে আয়ের সঙ্গে হিসেব বহির্ভূত সম্পত্তি রাখার অভিযোগ ওঠে।

দোষী সাব্যস্ত করে আদালত (Court)। সেই সময় তার বিপুল সম্পত্তি বাজেয়াপ্ত করা হয়। ২০১৫ সালে জেল ছাড়া পান জয়ললিতা। কিন্তু তাঁর স্থাবর-অস্থাবর সম্পত্তি ছিল কর্নাটক সরকারের (Karnatak Government) কোষাগারে ৷

২০১৬ সালে তাঁর মৃত্যু হয় ৷ তার এই সম্পত্তির দাবি জানিয়ে আদালতে আবেদন জানান তার আত্মীয় স্বজনরা। কিন্তু তার এই আবেদন খারিজ করে দেয় আদালত। শনিবার আদালতের নির্দেশে সেই সম্পত্তি বিশেষ আদালতের তরফে তামিলনাড়ু সরকারের হাতে তুলে দেওয়া হয় ৷ কড়া নিরাপত্তার ঘেরাটোপে ছিল আদালত ।

আরও পড়ুন: ‘লাভ জিহাদ’ বন্ধে আইন আনতে চলেছে মহারাষ্ট্র, গঠিত হল কমিটি

জয়ললিতার সম্পত্তির মধ্যে রয়েছে ২৭ কেজি ওজনের বিভিন্ন ধরনের সোনার গহনা। এর মধ্যে রয়েছে সোনার তৈরি মুকুট, একটি তরোয়াল, সোনার হাতঘড়ি, পেন এবং ১ হাজার ৬০৬ টি মূল্যবান গয়না ৷

এই বিষয়ে বিশেষ সরকারি আইনজীবী সাংবাদিকদের বলেন, “আদালতের নির্দেশ মেনে ২৭কেজি ওজনের সোনার নানারকম গয়না-সামগ্রী তামিলনাড়ুর সরকারের কাছে ফেরত দেওয়া হয়েছে ৷ সামগ্রীগুলি পরীক্ষা করে দেখেছেন তামিলনাড়ুর ভিজিল্যান্স আধিকারিকরা। তার সঙ্গে ১ হাজার ৫২৬ একর জমির আইনি নথিপত্র তামিলনাড়ু সরকারের হাতে তুলে দেওয়া হয়েছে ৷

আজ পুলিশের শীর্ষ কর্তাদের উপস্থিতিতে ছ’টি ট্রাঙ্ক বোঝাই সম্পত্তি কড়া নিরাপত্তার মধ্যে দিয়ে তামিলনাড়ু পৌঁছচ্ছে ৷”

এর আগে জয়ললিতার বাজেয়াপ্ত হওয়া শাড়িগুলি ফেরত দেওয়া হয়েছে ৷ এই তালিকায়- ৪৬৮ রকমের সোনা ও হিরেখচিত গহনা। ওজন ৭ হাজার ৪০ গ্রাম ৷ রুপোর গয়না রয়েছে ৭০০ কেজির ৷ ৭৪০টি দামি চটি, ১১ হাজার ৩৪৪ টি সিল্কের শাড়ি, ২৫০টি শাল, ১২টি ফ্রিজ, ১০টি টিভি সেট, ৪টি ভিসিআর, একটি ভিডিয়ো ক্যামেরা, ৪টি সিডি প্লেয়ার, দু’টি অডিয়ো ডেক, ২৪টি টু-ইন-ওয়ান টেপ রেকর্ডার, ১ হাজার ৪০টি ভিডিয়ো ক্যাসেট, ৩টি আয়রন লকার, নগদ ১ লক্ষ ৯৩ হাজার ২০২ টাকা এবং আরও অন্যান্য সামগ্রী ছিল ৷